Twee voor wat polisielede glo van R130 000 beroof | Netwerk24
Deur Kaydene Davids 14 Junie 2021 19:30
Simon van Wyk (47) en Relebohile Patience Ntliziywane (32) het Maandag vlugtig in die landdroshof in Bloemfontein op aanklagte van gewapende roof en bedrog verskyn.
Hulle is Vrydag by hul huise in onderskeidelik Heidedal en Bloemanda deur die Valke, misdaadintelligensie-eenheid en die taktiesereaksie-eenheid in hegtenis geneem.
Volgens kapt. Christopher Singo, woordvoerder van die Valke in die Vrystaat, spruit hul hofverskyning uit 'n voorval op 31 Mei toe twee lede van misdaad-intelligensie in Welkom geld van die geheime diensrekening in Bloemfontein gaan haal het.
Relebohile Patience Ntliziywane
Nadat die lede op pad terug was met die geld, is hulle sowat 16 km buite Bloemfontein op die Bultfontein-pad deur die verdagtes in 'n wit sedan sonder nommerplate afgetrek.
"Nadat die lede gestop het, het die verdagtes 'n vuurwapen op hulle gerig en die geld geëis."
Hulle het daarna die kattebak van die staatsvoertuig oopgemaak en 'n swartsak met R134 000 daarin gevat. Hulle het ook na bewering die lede se drasak en selfone gebuit.